U-I-59/90
Natisni
Opravilna št.:
U-I-59/90
Datum odločitve:
13. 6. 1991
ECLI:
ECLI:SI:USRS:1991:U.I.59.90
Akt:
Odlok Občinske skupščine Izola o ureditvenem načrtu 'Simonov zaliv' v Izoli (Uradne objave občin: Ilirska Bistrica, Izola, Koper, Piran, Postojna in Sežana, št. 39/89)
Izrek:
Pobuda za oceno ustavnosti in zakonitosti izpodbijanega odloka se ne sprejme.
Evidenčni stavek:
Z ureditvenim načrtom se lahko predvidi gradnja (razširitev hotela, izgraditev dodatnega objekta), saj je zazidalni načrt potreben le za nova naselja ali za posamezno območje naselij ter za turistična in industrijska območja zunaj ureditvenih območij naselij.
Geslo:
Zakonski pogoji za sprejetje urbanističnega načrta (vrsta gradnje).
Pravna podlaga:
Zakon o urejanju naselij in drugih posegov v prostor (ZUN), 27., 29., 34. čl.

Zakon o postopku pred Ustavnim sodiščem SR Slovenije (ZUSS), 15., 22. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Tihomir Stepanov, Izola
Datum vloge:
28. 11. 1990
Vrsta odločitve:
sklep
Vrsta rešitve:
nesprejem pobude
Dokument:
US14424
U-I-59/90-
13.6.1991
S K L E P
Ustavno sodišče Republike Slovenije je na seji dne 13.6.1991 obravnavalo pobudo Tihomira Stepanova iz Izole in
s k l e n i l o :
Ustavno sodišče ne sprejme pobude in ne bo začelo postopka za oceno ustavnosti in zakonitosti odloka Skupščine občine Izola o ureditvenem načrtu "Simonov zaliv" v Izoli (Uradne objave občin: Ilirska Bistrica, Izola, Koper, Piran, Postojna in Sežana, št. 39/89).
O B R A Z L O Ž I T E V :
Pobudnik meni, da odlok o ureditvenem načrtu "Simonov zaliv" v Izoli ni v skladu z zakonom, ker v času njegovega sprejema še ni začel veljati srednjeročni družbeni plan občine Izola. Meni tudi, da bi za pozidavo, kakršno predvideva ureditveni načrt, moral biti sprejet zazidalni načrt.
Pobuda ni utemeljena.
Zakon o urejanju naselij in drugih posegov v prostor (Uradni list SRS, št. 18/84, 37/85, 29/86 in 26/90) v 29. členu določa, da prostorski izvedbeni načrt povzema usmeritve iz dolgoročnega plana družbenopolitične skupnosti in odločitve iz srednjeročnega družbenega plana, ki se nanašajo na obravnavano območje.
Skupščina občine Izola je dne 14.4.1986 in 6.10.1988 sprejela dolgoročni plan občine Izola za obdobje 1986-2000 (Uradne objave, št. 5/89 in 11/89) ter dne 29.5.1986 družbeni plan občine Izola za obdobje 1986-1990 (Uradne objave, št. 19/90 in 22/90). Obravnavani odlok je sprejela občinska skupščina na seji dne 23.11.1989, to je po sprejemu družbenega plana občine Izola za obdobje 1986-1990, toda pred njegovo objavo. Ker je občina naknadno objavila družbeni plan v svojem uradnem glasilu dne 4.5.1990, s čimer je družbeni plan začel veljati, je imel obravnavani odlok pred vložitvijo pobude podlago v veljavnem družbenem planu.
S smiselno uporabo določb 22. člena zakona o postopku pred Ustavnim sodiščem SRS (Uradni list SRS, št. 39/74 in 28/76), po katerih se celo že začeti postopek ustavi, če med postopkom pride do odprave neustavnosti oziroma nezakonitosti in njunih posledic, je ustavno sodišče v tem primeru prišlo do sklepa, da iz navedenega razloga postopka ne začne.
Po drugem odstavku 34. člena zakona o urejanju prostora (Uradni list SRS, št. 18/84 in 15/89) vsebuje dolgoročni plan občine v prostorskih sestavinah usmeritve za način urejanja posameznih območij s prostorskimi izvedbenimi akti. Po planskih aktih občine Izola se obravnavano območje uredi z ureditvenim načrtom.
Zakon o urejanju naselij in drugih posegov v prostor v 27. členu določa prostorske izvedbene načrte, ki so: zazidalni načrti, ureditveni načrti in lokacijski načrti. Po tej določbi se ureditveni načrti sprejemajo za prenovo, dopolnilno gradnjo in komunalno asanacijo v ureditvenih območjih naselij in v drugih poselitvenih območjih, za urejanje zelenih in rekreacijskih površin ter za urejanje drugih posegov v prostor, ki niso graditev.
Z obravnavanim odlokom je predvidena gradnja (razširitev hotela, izgraditev dodatnega objekta itd.), ki se po 2. točki drugega odstavka 27. člena navedenega zakona lahko uredi z ureditvenim načrtom. Zazidalni načrt je namreč po 1. točki navedenega zakonskega člena potreben le "za nova naselja ali za posamezna območja naselij ter za turistična in industrijska območja zunaj ureditvenih območij naselij", za kar pa v tem primeru očitno ne gre.
Po navedenih ugotovitvah je ustavno sodišče na podlagi 15. člena zakona o postopku pred Ustavnim sodiščem SR Slovenije sklenilo tako, kot je navedeno v izreku tega sklepa.
P r e d s e d n i k
dr. Peter Jambrek